РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/55-18

30. март 2018. године

Б е о г р а д

З А П И С Н И К

28. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 29. МАРТА 2018. ГОДИНЕ

Седница је почела у 11,35 часова.

Седници је председавао Маријан Ристичевић, председник Одбора.

Седници су присуствовали чланови Одбора: Тијана Давидовац, Радован Јанчић, Младен Лукић, Арпад Фремонд, Марјана Мараш, Милорад Мирчић и проф. др Миладин Шеварлић као и Марко Зељуг (заменик Жарка Богатиновића) и Далибор Радичевић (заменик Милије Милетића), заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Жарко Богатиновић, Милија Милетић, Огњен Пантовић, Мирослав Алексић, Горан Јешић, Нада Лазић и Ненад Божић.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Ненад Катанић, помоћник министра, Жарко Радат, директор Управе за аграрна плаћања, Слободан Живановић, Сектор за рурални развој, Ненад Терзић, руководилац групе за сточарство и прераду сточарских производа.

Пре утврђивања дневног реда, његову допуну предложио је проф. др Миладин Шеварлић са тачком: Иницијатива за измену и допуну Закона о подстицајима у пољопривреди и руралном развоју.

Одбор је једногласно прихватио предлог за допуну дневног реда.

Одбор је једногласно усвојио следећи

Д н е в н и р е д

1. Сточарство – утицај Правилника о изменама Правилника о условима и начину остваривања права на подстицаје у сточарству за квалитетна приплодна грла („Службени гласник РС“, број 20/18, а објављен на сајту Министарства 19. марта 2018. године), на број приплодних грла и даљи развој сточарства;
2. Иницијатива за измену и допуну Закона о подстицајима у пољопривреди и руралном развоју;
3. Разно.

Прва тачка дневног реда - Сточарство – утицај Правилника о изменама Правилника о условима и начину остваривања права на подстицаје у сточарству за квалитетна приплодна грла („Службени гласник РС“, број 20/18, а објављен на сајту Министарства 19. марта 2018. године), на број приплодних грла и даљи развој сточарства;

У уводним напоменама, Маријан Ристичевић рекао је да су наведеним изменама Правилника увећани доњи лимити да би се остварило право на подстицаје, са две на три квалитетне приплодне товне краве или бика, са 10 на 30 квалитетних приплодних оваца и овнова, са три на 10 квалитетних приплодних коза или јарчева и са три на 10 квалитетних приплодних крмача или нерастова. Такође, нагласио је да је препорука Одбора била да се доњи лимити за подстицаје не мењају. Подсетио је и да су подстицаји код нас седам пута мањи него у окружењу, а да Заједничка пољопривредна политика ЕУ од 2013. године подржава мала и мешовита пољопривредна газдинства, а не велепоседнике. По његовим речима, подстицаји су јако битни, јер не помажу само произвођачима сировина, већ помажу читав ланац производње, укључујући и прерађивачки сектор.

Жељко Радошевић рекао је да је Правилник израђен уз консултацију са струком и да лимити постоје услед ограничених буџетских средстава за подстицаје у пољопривреди. Он је изнео статистичке податке о повећању броја уматичених приплодних грла на територији централне Србије. Ови подаци указују на напредак сточног фонда, до ког је довела пољопривредна политика коју спроводи ресорно министарство. Такође, пољопривредна газдинства која не могу да се квалификују за ИПАРД фондове моћи ће да користе средства из националних фондова.

Ненад Катанић истакао је да Правилник обухвата одређену популацију животиња где се раде мере селекције, односно прати се контрола продуктивности, млечност, товност и на тај начин грла се разврставају у тзв. РБ или ХБ књигу са потпуним или непотпуним пореклом. Из године у годину се повећава број квалитетних приплодних грла. Око 70% директних плаћања из буџета се односи на сточарство. По његовим речима, било би доброда се убудуће подстицаји плаћају по грлу.

Жарко Радат апеловао је да се Управи за аграрна плаћања одобри већи број запослених за административну обраду националних мера за подстицаје, јер постоји потреба за тим.

У дискусији су учествовали народни посланици: Маријан Ристичевић, Милорад Мирчић, проф. др Миладин Шеварлић и Радован Јанчић.

Након расправе о тачки дневног реда, Одбор је већином гласова (8 за, 1 уздржан) донео следећи

З а к љ у ч а к

Одбор препоручује да се стави ван снаге Правилник о изменама Правилника о условима и начину остваривања права на подстицаје у сточарству за квалитетна приплодна грла („Службени гласник РС“, број 20/18, од 16. марта, а објављен на сајту Министарства 19. марта 2018. године).

Одбор сматра да се повећање лимита код приплодних грла мора планирати годинама унапред јер у супротном може изазвати велики губитак у броју квалитетних приплодних грла. Сем тога, могу се произвести економске, социјалне и демографске последице по становништво које се бави сточарством.

Одбор препоручује Влади да се Управи за аграрна плаћања обезбеде недостајућа средства по питању квалитетних приплодних грла из буџетске резерве.

Друга тачка дневног реда - Иницијатива за измену и допуну Закона о подстицајима у пољопривреди и руралном развоју;

Проф. дрМиладин Шеварлић упознао је присутне са иницијативом за измену и допуну Закона о подстицајима у пољопривреди и руралном развоју.

Одбор је већином гласова (8 за, 1 уздржан) донео следећи

З а к љ у ч а к

Да се иницијатива за измену и допуну Закона о подстицајима у пољопривреди и руралном развоју („Службени гласник РС“, број 10/2013, 142/2014, 103/2015 и 101/2016), коју је поднео члан Одбора проф. др Миладин Шеварлић, достави Влади и ресорном Министарству на разматрање и евентуално поступање.

Трећа тачка дневног реда - Разно

Под тачком разно, није био пријављених за расправу.

Пошто других питања и предлога није било, седница је закључена у 13,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић